Diari Oficial de la Generalitat Valenciana


Sumari del DOGV 3121, del 13-11-1997 (1997/11905)

ACORD de 4 de novembre de 1997, del Govern Valencià, pel qual es declara d'interès comunitari la construcció d'una pista i escola de vol d'ultralleugers, en el terme municipal d'Albalat de la Ribera.
-------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3121

Data del DOGV
:   13-11-1997

Secció del DOGV
:   CONVENIS I ACTES - ALTRES ASSUMPTES

Número del document
:   1997/11955


Data del document
:   04-11-1997

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

3749 ACORD de 4 de novembre de 1997, del Govern Valencià, pel qual es declara d'interès comunitari la construcció d'una pista i escola de vol d'ultralleugers, en el terme municipal d'Albalat de la Ribera. [97/X11573]
  
El Govern Valencià, en la reunió del dia 4 de novembre de 1997, adoptà l'acord següent:
  
Antecedents de fet
  
Primer
  
El 5 de gener de 1996 va tenir entrada en la Comissió Territorial d'Urbanisme de València la sol·licitud formulada pel Sr. Vicente Nogués Soldado, de la declaració d'interès comunitari d'una actuació integral, consistent en la construcció d'una pista i escola de vol d'ultralleugers, en la partida la Mola, parcel·la 51 i altres del polígon 17, del terme municipal d'Albalat de la Ribera.
  
El 23 de desembre de 1996, l'Ajuntament d'Albalat de la Ribera acorda "no emetre informe favorable" a l'expedient de referència, per entendre que la ubicació proposada no és adequada per la seua proximitat al Parc Natural de l'Albufera i que aquests terrenys estan circumdats per vàries edificacions, i es ratifiquen així altres informes com els de 5 de febrer de 1996 i 30 de setembre de 1994.
  
El dia 29 de gener de 1996 es dóna audiència als ajuntaments de la zona: Algemesí, Sollana, Polinyà de Xúquer i Sueca.
  
El dia 26 de gener de 1996 es va sol·licitar informe del Consell Directiu del Parc Natural de l'Albufera (Conselleria de Medi Ambient), i el 29 de gener de 1996 de la Demarcació de Carreteres de l'Estat (Ministeri de Foment), del Servei Territorial de Turisme (Conselleria d'Indústria, Comerç i Turisme, aleshores existent), del Servei d'Explotació (Diputació Provincial), de la Direcció General d'Aviació Civil i de l'Oficina del Pla de Carreteres de la Conselleria d'Obres Públiques, Urbanisme i Transports.
  
El dia 4 de juny de 1996, el conseller d'Obres Públiques, Urbanisme i Transports va resoldre no admetre a tràmit l'expedient de referència.
  
El dia 1 de juliol de 1996, l'interessat va interposar recurs de revisió contra la resolució del conseller d'Obres Públiques, Urbanisme i Transports, per la qual es denegava la indicada admissió a tràmit.
  
Posteriorment han tingut entrada els successius informes i escrits, tant de la Conselleria de Medi Ambient (Consell Directiu del Parc Natural de l'Albufera), com de l'Ajuntament de Polinyà de Xúquer i de l'Ajuntament d'Albalat de la Ribera, que van obligar a reconsiderar l'admissió a tràmit de l'expedient.
  
La Comissió Informativa de la Territorial d'Urbanisme de València, en sessió celebrada el 23 de gener de 1997, va acordar informar favorablement l'admissió a tràmit de l'expedient en qüestió, cosa que va resoldre el conseller d'Obres Públiques, Urbanisme i Transports el 20 de febrer de 1997, ordenant el sotmetiment de l'expedient al tràmit d'informació pública durant el termini de 20 dies, simultàniament amb la convocatòria per a la presentació d'iniciatives alternatives a la desencadenant del procediment.
  
A aquest respecte, es van publicar anuncis en el Diari Oficial de la Generalitat Valenciana núm. 2.953, de 17 de març de 1997, i en el periòdic Las Provincias de 17 de març de 1997. No s'ha presentat cap al·legació ni una altra alternativa a l'expedient en qüestió, segons s'acredita en la diligència emesa per la cap del Negociat de Registre dels serveis territorials d'Urbanisme de València, el 29 d'abril de 1997.
  
Segon
  
La documentació presentada consta de memòria descriptiva i justificativa, plans d'ordenació, ordenances, pla d'etapes i estudi d'impacte ambiental.
  
Tercer
  
Consten en l'expedient els següents informes sectorials:
  
1. De l'Agència Valenciana del Turisme, rebut el 8 de febrer de 1996, favorable a l'actuació sol·licitada.
  
2. Del Servei d'Explotació (Diputació Provincial), rebut el 4 de març de 1996, que assenyala la no afecció de l'actuació a la xarxa viària de la seua competència.
  
3. De la Direcció General d'Aviació Civil, rebut el 19 de febrer de 1996, que indica que la instal·lació està fora del CTR de l'aeroport de València, per la qual cosa no hi ha inconvenient per a la construcció sol·licitada.
  
4. De l'Oficina del Pla de Carreteres de la Conselleria d'Obres Públiques, Urbanisme i Transports, rebut el 29 de febrer de 1996, favorable però condicionat a l'aprovació de l'accés per part del Servei Territorial de Carreteres de València.
  
5. De la Demarcació de Carreteres de l'Estat a València (Ministeri de Foment), rebut el 22 de març de 1996, favorable però condicionat a què ni l'accés ni la publicitat es realitze per la carretera nacional N-332.
  
6. Del Consell Directiu del Parc Natural de l'Albufera (Conselleria de Medi Ambient), de 7 de març i de 24 d'octubre de 1996, favorables, però condicionats a què l'activitat objecte de l'expedient complesca determinats requisits.
  
Quart
  
El 25 de juny de 1997, la Direcció General de Desenvolupament Sostenible de la Conselleria de Medi Ambient dicta declaració d'impacte ambiental en la qual s'estima acceptable l'actuació sol·licitada, subjectant-la a determinades condicions.
  
Cinquè
  
La Comissió Informativa de la Territorial d'Urbanisme de València, reunida en sessió de 23 de setembre de 1997, va emetre un informe favorable sobre l'aprovació d'aquesta Declaració d'Interès Comunitari.
  
Sisè
  
El conseller d'Obres Públiques, Urbanisme i Transports va emetre un informe favorable sobre aquesta Declaració d'Interès Comunitari mitjançant resolució de data 6 d'octubre de 1997.
  
Fonaments de dret
  
Primer
  
Constitueix l'objecte de l'expedient de referència l'ordenació i definició de l'ús i aprofitament urbanístic del Projecte per a la implantació d'una pista i escola de vol d'avions ultralleugers, sobre una parcel·la rústica de 65.866 m2 en la partida la Mola (pol. 17, parc. 51 i altres) d'Albalat de la Ribera. L'actuació per a la qual se sol·licita declaració d'interès comunitari, ateses les seues característiques (superfície construïda 5.379 m2t i superfície necessària per al desenvolupament de l'actuació superior a 4 hectàrees), constitueix una actuació integral en ella mateixa que fa impossible la seua ubicació en sòls urbans, urbanitzables o aptes per a la urbanització previstos pels planejaments vigents dels municipis de la zona. De manera que la seua ordenació i aprofitament urbanístic ha de resoldre's en els termes que preveu l'article 20 de la Llei 4/1992, de 5 de juny, de la Generalitat Valenciana, sobre Sòl No Urbanitzable, per tractar-se d'una activitat terciària de caràcter esportiu i educatiu (pista i escola de vol d'avions ultralleugers), que requereix una superfície superior a les quatre hectàrees, per la qual cosa sols pot autoritzar-se la seua implantació en el sòl no urbanitzable, com una actuació integral, a través del procediment extraordinari de declaració d'interès comunitari.
  
Segon
  
Respecte del procediment, s'han observat en aquest cas les prescripcions legals que exigeix la mencionada Llei de la Generalitat Valenciana del Sòl No Urbanitzable. I la documentació de l'expedient està completa en els termes requerits per l'article 20.2, segon paràgraf, de la referida Llei 4/1992 i la vigent legislació d'impacte ambiental.
  
Tercer
  
L'actuació integral projectada, per les pròpies dimensions, constitueix un element influent en l'estructura territorial. En concret, es tracta d'un trasllat d'una activitat ja implantada, i es proposa un emplaçament pròxim al que actualment ocupa aquesta activitat, que permet resoldre les infraestructures dels serveis necessaris per a l'actuació. En aquest sentit, l'accés es realitza a través de la carretera comarcal 3324, en el marge septentrional i a l'altura del PK 18.500 es produeix un desviament a una sèrie de camins que donen accés a l'actuació. L'activitat es planteja com una actuació integral, ja que resol per ella mateixa el seu ensamblatge territorial, de forma que garanteix la solució dels serveis sense que, d'una altra banda, s'ocasionen sobrecàrregues en el funcionament normal de les xarxes de serveis generals.
  
Quart
  
Respecte del règim de deures i cessions, d'acord amb l'article 20 de la Llei 4/1992, la promotora ha assumit part de les càrregues i obligacions pròpies d'un adjudicatari d'un programa d'actuació urbanística. El promotor de l'expedient de referència ha optat per adaptar les alternatives que el propi article 20 estableix, de manera que el deure de cessió de terrenys per a dotacions públiques locals en l'àmbit de la pròpia actuació se substitueix per la cessió d'una superfície de 6.600 m2 als voltants de l'Ullal de la Senillera (terrenys situats dins dels límits del Parc Natural de l'Albufera), això correspon al 10% de la superfície de l'actuació, que com s'ha assenyalat és de 65.866 m2. Tanmateix, encara que no s'estableix previsió respecte de l'obtenció gratuïta en favor de l'Ajuntament d'Albalat de la Ribera de l'aprofitament urbanístic que excedeix el 90% de l'aprofitament tipus amb destinació al patrimoni públic de sòl, a l'igual que qualsevol adjudicatari urbanitzador d'un programa d'actuació urbanística. Per això, abans de l'atorgament de la preceptiva llicència municipal, s'haurà d'haver concretat no sols la cessió referida dels terrenys de l'Ullal, sinó també respecte de l'aprofitament referit.
  
Cinquè
  
A l'hora de definir l'adequació de l'actuació a l'ordenació territorial i urbanística, cal tenir en compte que consten en l'expedient informes sectorials favorables de les administracions que es veuen afectades per l'actuació i principalment dels òrgans mediambientals a través de la Declaració d'Impacte Ambiental (Direcció General de Desenvolupament Sostenible) i l'informe del Consell Directiu del Parc Natural de l'Albufera. A més, de l'Oficina del Pla de Carreteres de la Conselleria d'Obres Públiques, Urbanisme i Transports i el Ministeri de Foment. Aquestes són les principals administracions afectades per raons d'ordenació del territori, atès que per la ubicació de la instal·lació, són les qui majors competències tenen en ordre a la incidència de l'actuació sobre el territori; no planteja problemes d'ordenació territorial l'actuació sol·licitada. I, encara que l'Ajuntament d'Albalat de la Ribera ha emés un informe desfavorable sobre l'emplaçament pretès per la seua proximitat al Parc Natural de l'Albufera, és cert que els òrgans rectors d'aquest parc natural encarregats de vetllar per la protecció d'aquest, han emés un informe favorable a l'actuació sempre que aquesta activitat aèria respecte certes condicions. I a més es justifica la seua ubicació per la Declaració d'Impacte Ambiental favorable i pels informes favorables dels òrgans competents en matèria de carreteres, mencionats anteriorment.
  
Sisè
  
El Govern Valencià és l'òrgan competent per a la resolució de l'expedient, amb la consegüent aprovació i definició de l'ús i aprofitament, en virtut del que disposa l'article 20 de la Llei sobre Sòl No Urbanitzable, amb l'informe previ del conseller d'Obres Públiques, Urbanisme i Transports i de la Comissió Informativa d'Urbanisme, d'acord amb els articles 5 i 11 del Reglament dels Òrgans Urbanístics de la Generalitat Valenciana, aprovats pel Decret 77/1996, de 16 d'abril, del Govern Valencià.
  
D'acord amb els preceptes legals mencionats i altres de concordant i pertinent aplicació, a proposta del conseller d'Obres Públiques, Urbanisme i Transports, el Govern Valencià
  
ACORDA
  
I) Aprovar definitivament l'ordenació urbanística relativa a l'atribució d'ús i aprofitament per a la construcció d'una pista i escola de vol d'ultralleugers, en les parcel·les 51 i altres del polígon 17, a la Partida de la Mola, en sòl no urbanitzable, del terme municipal d'Albalat de la Ribera, com a actuació integral d'interès comunitari a desenvolupar en els termes de l'article 20 de la Llei 4/1992, de 5 de juny, de la Generalitat Valenciana.
  
Aquesta ordenació i declaració d'interès comunitari, com també l'adjudicació a què es fa referència en el següent apartat II d'aquest acord, se subjectaran a les condicions especials establertes en aquest acord.
  
II) Adjudicar aquesta actuació integral en favor del Sr. Vicente Nogués Soldado, a qui se li atorga la legitimació necessària, als efectes de l'article 20 de la Llei 4/1992, de 5 de juny, de la Generalitat Valenciana, per a promoure la instal·lació d'una pista i escola de vol d'ultralleugers.
  
III) Condicionar i vincular aquesta adjudicació i legitimació a què el promotor designat, complesca i satisfaça, en la seua totalitat, totes les obligacions i càrregues de naturalesa urbanística, com també els compromisos que ha assumit al llarg de la tramitació d'aquest procediment, que quedaran afectats -en favor de l'ajuntament- per a sufragar actuacions urbanístiques públiques. L'incompliment o no satisfacció d'aquestes obligacions determinarà la caducitat d'aquesta adjudicació i, si escau, de la pròpia Declaració d'Interès Comunitari que té com a objecte.
  
IV) El promotor haurà de garantir davant l'Ajuntament d'Albalat de la Ribera la correcta i puntual execució de la implantació en què consisteix aquesta actuació integral, per import del 7% del cost previst, abans de l'inici de les obres. Aquesta garantia financera i personal de promoció haurà de prestar-se mitjançant aval, fiança o dipòsit de valors, abans d'inici de les obres.
  
V) Tot canvi que es produesca en la titularitat de la promoció de l'actuació integral necessitarà de la prèvia autorització del Govern Valencià.
  
VI) L'acord d'adjudicació expressat en el precedent apartat II, sense perjudici del que disposa l'apartat III, caducarà si en el termini de 6 mesos comptador des de la seua notificació i publicació en el Diari Oficial de la Generalitat Valenciana, no s'ha sol·licitat pels interessats, en condicions d'obtenir-la, la preceptiva llicència municipal d'obres. Així mateix, el termini màxim per a l'execució de l'actuació integral serà el que s'assenyale en la llicència municipal, amb un màxim de dos anys prorrogables per resolució del conseller d'Obres Públiques, Urbanisme i Transports. L'eventual declaració de caducitat de l'adjudicació l'emetrà, arribat el cas, el conseller d'Obres Públiques, Urbanisme i Transports, a qui aquest acord confereix les facultats necessàries amb aquest fi, amb l'expedient previ instruït amb l'audiència de l'interessat i de l'Ajuntament d'Albalat de la Ribera. La dita declaració, si es produeix, determinarà la suspensió temporal de la Declaració d'Interès Comunitari d'aquesta actuació integral, fins que el Govern Valencià resolga una nova adjudicació d'aquesta o la suspensió definitiva.
  
A més de la mencionada llicència municipal d'obres, l'adjudicatari haurà d'obtenir els permisos, llicències i autoritzacions que siguen necessàries per al lícit exercici de l'activitat i, en especial, l'autorització de la Direcció General d'Aviació Civil del Ministeri de Foment. Si aquest centre directiu autoritza l'escola de vol d'ultralleugers, l'adjudicatari de l'actuació haurà de proveir a aquesta d'accessos adequats, des de les vies de comunicació existents i degudament autoritzats per les administracions titulars d'aquestes.
  
VII) El desenvolupament de l'actuació integral s'ajustarà al projecte presentat pel promotor adjudicatari, excepte en els aspectes que resulten afectats per les condicions imposades per la Declaració d'Impacte Ambiental de 25 de juny de 1997 i pels informes sectorials de carreteres i del Consell Directiu del Parc Natural de l'Albufera que consten en l'expedient, condicions que prevaldran i que hauran de ser assumides tant en els projectes d'obres que desenvolupen aquesta sol·licitud com en el posterior manteniment i explotació de la dita pista i escola de vol d'ultralleugers.
  
Contra aquesta resolució, que posa fi a la via administrativa, es podrà interposar recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana en el termini de dos meses, comptadors des del dia de la notificació o publicació d'aquest acord en el Diari Oficial de la Generalitat Valenciana. Per a la interposició del mencionat recurs serà requisit imprescindible que, amb caràcter previ, el recurrent comunique al Govern Valencià la interposició d'aquest, d'acord amb el que preveuen els articles 57.2.f) i 58 de la Llei Reguladora de la Jurisdicció Contenciosa Administrativa, i l'article 110.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Tot això, sense perjudici que puga exercitar qualsevol altre recurs que estime oportú.
  
València, 4 de novembre de 1997
  
El conseller secretari del Govern Valencià,